
Η επιστροφή της Χρύσας Χοτζόγλου στο σχολείο αποτελεί μεγάλη νίκη του κινήματος!
Κάτω τα χέρια από σωματεία-απεργία-αγώνα

Η τρομοκρατία δε θα περάσει! - Να παρθούν πίσω όλες οι διώξεις

Κάτω ο νέος νόμος για τα πειθαρχικά

Επιδόθηκε στη Χρύσα Χοτζόγλου υπογεγραμμένη από τη Ζαχαράκη (30.7.2026) και κοινοποιήθηκε 25/8/26 (!) η απόφαση επιστροφής της στο σχολείο,  με την οποία έληξε η δυνητική αργία που της είχε επιβληθεί με την από 5.3.2025 απόφαση Πιερακάκη - παρά την προηγούμενη ομόφωνα αρνητική γνωμοδότηση του αρμόδιου πειθαρχικού Συμβουλίου - επειδή συμμετείχε στην απεργία-αποχή από την αξιολόγηση και σε σχετική κινητοποίηση στο σχολείο της.

Η περίπτωση της εκπαιδευτικού Χρύσας Χοτζόγλου και ο αγώνας που ξεκίνησε για τη δικαίωσή της αποτελούν άλλη μια απόδειξη ότι χαμένοι είναι μονάχα οι Αγώνες που δεν έγιναν. Η επιστροφή της στο σχολείο αποτελεί νίκη για όλο το εκπαιδευτικό κίνημα. Ο αγώνας απέδειξε πως οι μηχανισμοί της κυβέρνησης και της διοίκησης δεν είναι ανίκητοι. Υποχωρούν όταν βρεθούν απέναντι σε μαζική αντίδραση και κλίμα ξεσηκωμού με δεκάδες κινητοποιήσεις, ψηφίσματα, διαδηλώσεις και εκδηλώσεις, με τη στήριξη πρωτοβάθμιων σωματείων, συλλογικοτήτων και της Ανοιχτής Συνέλευσης ενάντια στις Συνδικαλιστικές Διώξεις και Απολύσεις, με την έμπρακτη αλληλεγγύη  των μαθητών της Χρύσας και των γονιών τους να δίνει την καλύτερη απάντηση,  με καμπάνια οικονομικής αλληλεγγύης - που είχε ως μοναδικό στόχο την παραμονή της Χρύσας στον αγώνα, - την καθημερινή της παρουσία στα σχολεία ως διωκόμενη αγωνίστρια και ως μέλος του ΔΣ της ΕΛΜΕ Πειραιά.

Καμία καταστολή δεν είναι ανίκητη. Ο κρατικός αυταρχισμός  σπάει στο δρόμο. Οι αγώνες δεν κρίνονται από τη “νομιμότητα”, αλλά από το δίκιο και τη συλλογική συμμετοχή!

Μετά από σχεδόν 18 μήνες αδιανόητης για τα μεταπολιτευτικά δεδομένα «δυνητικής αργίας» για συνδικαλιστική δράση, η συναδέλφισσά μας Χρύσα Χοτζόγλου, επιστρέφει στον φυσικό της χώρο! Εκεί θα την περιμένουν οι μαθητές και οι συνάδελφοί της, που στις 5 Μάρτη του 2024 έγιναν μια γροθιά και εξέφρασαν με υποδειγματική αγωνιστικότητα την εναντίωση του κλάδου απέναντι στην αξιολόγηση. Αυτόν τον αγώνα βάφτισαν «χαρακτηριστικώς αναξιοπρεπή συμπεριφορά» αυτοί που επιχειρούν να μετατρέψουν τους εκπαιδευτικούς σε πειθήνια, σιωπηλά και σκυφτά ανθρωπάκια. Δεν τα κατάφεραν! 
Στην εκπαίδευση εξελίσσεται μια επιχείρηση σαρώματος δικαιωμάτων και κατακτήσεων τόσο των εργασιακών όσο και των δικαιωμάτων των μαθητών στο σχολείο. Αλλά και συνολικά στην κοινωνία επιχειρείται να επιβληθεί ένας σύγχρονος εργασιακός μεσαίωνας (13ώρες εργασίας, μισθοί που δεν φτάνουν ούτε για ζήτω κ.λπ.), ενώ ό,τι υπήρχε ως κατάκτηση ανατρέπεται! Γιατί τα σύννεφα του πολέμου που πυκνώνουν επιβάλλουν ακόμα μεγαλύτερη τρομοκρατία και καταστολή. Να μην ακούγεται καμιά φωνή πραγματικής αντίστασης στην κυρίαρχη πολιτική. Σε αυτή την κατεύθυνση ψηφίστηκε και το προηγούμενο καλοκαίρι και ο νέος νόμος για τα Πειθαρχικά που φέρνει αυστηρότερες ποινές, χτυπά το δικαίωμα στην συνδικαλιστική δράση, ανοίγει τον δρόμο για απολύσεις στο δημόσιο.

Απέναντι στο τοπίο που διαμορφώνουν, ο δρόμος του αγώνα οδήγησε στις πρώτες απαλλακτικές αποφάσεις των Πειθαρχικών Συμβουλίων για τους νεοδιόριστους απεργούς συναδέλφους μας, στη δικαίωση των παράνομα καθαιρεμένων από τους Δ/ντες Εκπαίδευσης προϊσταμένους /ες, στο κουρέλιασμα του νόμου Πιερρακάκη για τα κερδοσκοπικά ΑΕΙ.  Δεν ξεχνάμε ότι βρισκόμαστε μόλις στα μισά του δρόμου της πειθαρχικής και ποινικής δίωξης της Χρύσας και του Δημήτρη, τα χιλιάδες πειθαρχικά των νεοδιόριστων συναδέλφων μας, τις πολλαπλές ποινικές και πειθαρχικές διώξεις αγωνιστών, τις νέες κλήσεις σε απολογία για την κινητοποίηση ενάντια στην PISA το 2023 (ακόμα και σε συνταξιούχους πια εκπαιδευτικούς!) και τον αγώνα ενάντια στην αξιολόγηση που παραμένει ζωντανός και αναζητά μαχητική διέξοδο! 
Αυτό τον δρόμο πρέπει να βαδίσουμε... Με τα σωματεία, το δυνάμωμα και τον συντονισμό τους, τις μαζικές διαδικασίες, τις ΓΣ που έχουμε μπροστά μας, τις Επιτροπές Αγώνα... για να παρθούν πίσω όλες οι διώξεις! Για να καταργηθούν οι νόμοι της αξιολόγησης! Για τα δικαιώματα μας! Έτσι ξεκινάμε τη νέα σχολική χρονιά με την αποφασιστικότητα για ανυποχώρητο αγώνα διαρκείας μέχρι να πάρουμε πίσω τα κλεμμένα δώρα, τους μισθούς και μια ζωή με αξιοπρέπεια!

Μέχρι τη νίκη!

